ราคาของความไม่รู้
โดย...จักรพงษ์ เมษพันธุ์ THE MONEY COACH
8 ต.ค. 2560

โดย...จักรพงษ์ เมษพันธุ์ THE MONEY COACH ช่วงที่เริ่มต้นลงทุนใหม่ๆผมเคยถูกหลอกกินเงินมัดจำ 2 หมื่นบาท ตอนลงทุนอสังหาริมทรัพย์ครั้งแรกๆโง่ถึงขนาดถูกผู้ขายหลอกว่า เป็นเจ้าของบ้านด้วยโฉนดฉบับสำเนา ทำสัญญาจะซื้อจะขายกับใครก็ไม่รู้ พอถึงวันนัดโอน มันก็ไม่โผล่มา งาบเงิน 2 หมื่นของผมไปสบายๆทั้งที่หากใส่ใจหาความรู้สักหน่อย หนังสือลงทุนอสังหาริมทรัพย์ดีๆ ราคาไม่กี่ร้อยบาท บอกวิธีป้องกันตัวเองจากการถูกหลอกในเรื่องดังกล่าวไว้โดยละเอียดผมเคยขาดทุนหุ้นถึง 30 เปอร์เซ็นต์ ภายในเวลาไม่ถึง 3 เดือนด้วยวิธีลงทุนแบบมักง่าย ใช้แค่ปาก (ถาม) กับหู (ฟัง) ซื้อๆ ขายๆ ได้ร่วมสนุกกับเพื่อนๆ ในตลาด แต่ไม่ได้ตังค์ แถมยังต้องขาดทุนเงินหลายหมื่นบาทภายในระยะเวลาสั้นๆทั้งๆ ที่หนังสือดีๆ คอร์สเรียนราคาไม่แพง เริ่มต้นกันตั้งแต่พื้นฐานไปยันถึงแอดวานซ์มีอยู่เกลื่อนกลาดเต็มไปหมดผมเคยขาดทุนกับธุรกิจสิ่งพิมพ์หลายแสนบาท ภายในเวลาไม่ถึงปีเพียงเพราะแค่อวดฉลาด กระโดดเข้าไปทำธุรกิจ ทั้งๆ ที่ไม่เข้าใจ ไม่รู้จัก มีแต่ความเชื่อมั่นว่าตัวเองเก่งว่าตัวเองทำได้ ไม่รู้ ไม่ถาม ไม่สนใจทั้งๆ ที่คำแนะนำดีๆ จากคนในวงการลอยผ่านหูไปมา เต็มไปหมด แต่ใครมาเตือนก็ไม่เคยสนใจทุกวันนี้เวลาที่มีคนมาขอคำปรึกษาเรื่องการลงทุน ผมมักจะแนะนำให้พวกเขา มองหาการลงทุนในความรู้เป็นอันดับแรก เพราะไม่อยากให้ใครต้องเจ็บตัวหนักๆ เหมือนผมในอดีตการลงทุนในความรู้ที่ว่านี้ อาจไม่ต้องใช้เงินมากมาย แต่สำคัญที่ต้องอุทิศเวลา หาความรู้ในสิ่งที่จะลงมือทำอย่างจริงๆ จังๆ จะเป็นความรู้จากหนังสือ คอร์สสัมมนา หรือคุยกับผู้สำเร็จ ผู้เชี่ยวชาญ อะไรก็ได้ (โดยส่วนตัวแล้วผมชอบคุยกับคนสำเร็จมากที่สุด เพราะทำให้เราเรียนรู้ได้เร็วที่สุด)หัวใจของความสำเร็จในทุกเรื่องของคนเรา ก็คือ การรู้จักและเข้าใจในสิ่งที่ทำเป็นอย่างดีโลกนี้ไม่มีหรอก High Risk, High Return มีแต่ High Understanding, High Return เท่านั้นเองผมยืนยันได้ด้วยประสบการณ์ส่วนตัวเลยว่า “ราคา” ของความรู้นั้นถูกมาก เมื่อเทียบกับมูลค่าความเสียหายที่อาจจะเกิดขึ้นจากความไม่รู้ หรือรู้ไม่จริงเสียเงินว่าหนักแล้ว เสียเวลาและโอกาสยิ่งพินาศไปกันใหญ่ เพราะสองสิ่งนี้เป็นสิ่งที่มีค่ามากกว่าเงินเสียอีก“คนเราไม่มีทางประสบความสำเร็จเกินไปกว่าขอบเขตความรู้ของตัวเอง” นี่เป็นหลักคิดที่ผมได้เรียนรู้ตลอดการเดินทางสู่อิสรภาพทางการเงิน ในช่วงหลายๆ ปีที่ผ่านมาถ้าคุณคิดว่า การจ่ายเงินให้กับความรู้มันแพง ก็ลองจ่ายเงินให้กับ “ความไม่รู้” ดูสักครั้งสิครับแล้วคุณจะเข้าใจว่า โลกนี้…ไม่มีอะไรดีและถูก เท่ากับ “ความรู้” อีกแล้ว